Rečenica koja obuhvaća svijet

Peti razred građanske učione. Tri reda zelenih školskih klupa, a nad njima šest nizova okruglih glavica, kao šest nizova zlatnih bundevica. Punih ili praznih bundevica? Praznih - rekli biste Vi- i... prevarili bi se.

Naša razrednica i nije sudila kao Vi. Kad bi ona velikim koracima, ruku unatrag skrštenih, šetala pred našim klupama, znala bi se iznenada zaustaviti i zagledala bi se oštrim pogledom u prvu od tih glavica, koja se dizala nad prvom klupom. Gledala je u nju oštro i uporno, te kao da je njezin pogled prodirao korak po korak sve dalje i kao da je ubirao čudo za čudom, njeno je lice sve više poprimalo izraz udivljenja. Onda nisam znala, kuda ona to prozire. No sad znam, da je njezin pogled, davno prije Rontgeno-va otkrića, umio da prodre kroz onu prvu bundevicu, što se nihala nad prvom “bogatom” klupom, pa onda kroz drugu uza nje, pa onda kroz cijeli onaj niz, sve tamo do posljednje “oselske” klupe. I ostajala je zadivljena, kao što bi ostao zadivljen svaki, kome bi se otkrila čudesa sabrana u dvadeset poredanih dječjih glavica! Onim trenom pretvara se taj niz bundevica u bogat i raskošan đerdan, koji je iz božje ruke pao preko ovih školskih klupa i u kojem trepti i titra sve, što je božji i ljudski um ikada zamislio. Bujica predočaba, kaos ideja, iz kojeg ipak vrcaju varnice divnih zaključaka - gotove pjesme koje još ne traže pera, raskošne arabeske, kojima još ne treba ni boja ni kista, drame, male i velike, proživljene i zamišljavane, humoreske, (oh! po gotovo humoreske!), humoreske bez broja, neodoljive, koje traže bezuvjetnog izlaza i koje stalno titraju bar na deset od dvadeset dječjih lišća.

Sve ovo ključa, trepti, sve se ovo prelijeva u čudesnom tom đerdanu. Pa tko da prozre tu raskoš, zar ne mora da se zamisli prije negoli će sa golim slovima i sa dvije tri mršave “jedinice” i “desetice” pristupiti tim glavicama?

“Ne, u ove glavice ne može više ništa da stane i one se ne opiru zaludu tako uporno nauci! Tu se ne može raditi o tom, da ove glavice primaju, nego se radi o tom, da se nauče davati, da im se stvore izlazi, koji će ovu zlatnu bujicu izvesti na sunce božje.”

Ovako ja sada - u zreloj dobi - sebi rekonstruiram tok opažanja i zaključaka naše razrednice. Sva tajna pedagoških uspjeha ove vanredne žene, sva tajna njene legendarne omiljenosti ležala je u ovom bodrom pouzdanju, koje je ona prinosila dječjim dušama i umovima.

Tako je bio sat gramatike. Nakon kratka, oštro odmjerena tumačenja “raširene proste rečenice”, reče razrednica: “A sada neka svaka napiše dva primjera”. I doda s osobitim naglaskom: “Promislite, što ste danas vidjele, čega se od jučer sjećate ili čemu se sjutra nadate. Sve je to rečenica, sve to može biti primjerom raširene proste rečenice. Dakle, primjeri ne smiju biti iz čitanke, nego iz vaše glave.”

“Pik!” šapne neka čupavica blizu mene, a smijeh oko nje probije tu i tamo poput malih eksplozija.

Međutim je već za vrijeme tumačenja moje srce počelo nekako čudno kucati. Obuzela me maglovita slutnja, da se tom raširenom rečenicom otvaraju silni prostori (za koje ni onda nijesam znala, niti danas znam, gdje leže!) - da granjava neka neopisiva sloboda, da se može zaći na ta polja i ubrati bezbrojne čudesne mogućnosti; postalo mi je tijesno u toj školskoj sobi, po kojoj su se do sada naši primjeri kretali. “Pomislite, što ste vidjele, čega se sjećate!” Cijeli vrtlog slika nagrnuo je na ove riječi pred moju maštu; slike iz prirode, iz igre, iz povijesti, iz bilo čega, a oko tih slika vrzino kolo riječi, koje bi imale da ih prikažu i iznesu kao “primjere”. Vrtlog slika se vije, vrzino kolo riječi kruži, i u toj utakmici ni jedna predodžba da uhvati pravu riječ! Nakon duljeg vremena ustavi se moja misao na pitomoj sličici. Neka lijepa biljka, što cvate plavim grozdovima, penjala se negdje duboko iz Tuškanca na prozore našeg starog doma.

“Plava ruža (!) penje se visoko na obloke (!)” - Kako pogrešno! kako zagrebački! ali kako divno i neobično u onaj čas! No tko bi se usudio tako nešto neobično pročitati, pa pred cijelim razredom, pa na glas! Na samu ovu pomisao poderem papirić i nestane ga pod klupom.

“Čitajte! Prva klupa!” reče razrednica.

Nečiji reski dječji glasić pročita:

- “Dobar učenik piše lijepu zadaću”.

- “Dalje! Druga klupa!” Nešto zlovoljan glas razrednice pao je za pol oktave.

- “Moja tetka sašila mi je novu haljinu”.

- “A je li tebi tvoja tetka zaista sašila novu haljinu?” upita sad već izrazitim, tamnim altom razrednica.

- “Molim, ja nemam tetke”.

Pauza. Nekoliko oštrih koraka dolje. Bura se pripravljala.

“Ne valja! Ništa ne valja! Iznova! Sve su to primjeri iz čitanke! Zar ne znate misliti? Zar ne vidite kroz staklo prozora onaj oblak nad Kamenitim vratima? Ne može li biti od njega rečenica? Pa onaj prosjak, kojega svaki dan darivate? Pa lopta, za kojom ste potrčale? Pa golubovi, koji se pred Vama razlijeću! Nijesu li ovo rečenice?”

Hitrim koracima mjerila je sobu, a onda zabacivši običajnim zamahom svoju kratku kosu, stane, zagleda se kroz onaj prozor, kojemu je malo prije uputila naše oči i izrekne (ne znam kome: sebi? nama? svijetu? nauci?) nezaboravne riječi:

“Rečenica je riječima izražena misao. Misao obuhvaća svijet, dakle: rečenica obuhvaća svijet”.

Ova zasada, previsoka za nas djelovala je tim više kao neki tajanstveni predgovor. Potresla je - dobro se sjećam - naše dječje duše i tko zna koliko je dječjih umova jednim mahom otvorila!

Kao rezvezana ptica poletjelo je sada moje pero. Dakle sloboda! zaista sloboda! Bez straha, bez stidljivosti, bez oklijevanja možeš da se hvataš onoga oblaka nad Kamenitim vratima, neba, cijelog svijeta! Moje su ruke doduše nešto strepile, no žilice u sljepoočicama kucale su skladno, kao da tamo neki mali kovači kuju svoje remekdjelo, puno djevičanskoga čara, puno nade i poleta!

“Crni oblaci putuju hitro nebom”. “Vjetar nosi otkinuto lišće”. “Po cesti se vitla bijela prašina”.

Primjeri tekli su potokom iz moje nove kovačnice. Preko nevještog rukopisa, preko ortografskih pogrešaka izlazili oni izlomljeni, iskrivljeni, ali ništa ih više nije moglo zaustaviti! Niti sam što čula, ni vidjela, ruka je slijedila neodoljivu silu, slova kao da brzaju, izlazila nekuda otegnuta i sasma položena, kao da zazbilja voda nanosi te riječi na papir i mjesto “dva primjera” , bilo ih je osam, deset. Kad se oglasi glas razrednice: “Čitajte!” bila je opisana čitava oluja, koja me jednoć, posve malenu, zatekla samu među jablanima.

Ustala sam, počela čitati. Prvotna trema, kucanje srca, stid, sve se je to postepeno gubilo. Zvuk mojih riječi bivao mi je sve miliji, spajao se sad potpuno sa predodžbom mojom, sad se, na slabijim mjestima, od nje odvajao; slike bačene u rečenicu, vraćale se opet sa papira kao predodžba u moj um i -moje prvo književno djelo bilo je gotovo!

Ne sjećam se, koji je bio učinak ovog mog “prvijenca” na saučenice i na razrednicu. O vanjskim efektima nije se pitala moja uzbuđena duša, koja je prvi put okusila najčistiju slast, što ju je život kadar pružiti.

Ali kada je pola sata iza toga zaista iz onoga oblaka nadošla oluja, kad je stalo grmjeti i tutnjeti, kad je sva sljemenska bura poletjela da se uskim koritom Duge ulice probije dolje u ravnicu i kad je udarac vjetra širom raskrilio okno, kraj kojega je čas prije stajala naša razrednica, onda sam ja ljubomorno slijedila sve faze te oluje, ljubomorno, pažljivo, napeto: hoće li sve biti onako, kako sam ja opisala?! Osjećala sam kao da je ovo moja oluja, kao da sam joj ja autor!

Tada sam osjećala samo ovo. A sad znam još nešto. Znam da taj prozor, koji se tako naglo raskrilio, da taj prozor, koji vodi u beskrajni veliki svijet, nije za mene otvoren ni po vjetru, ni po oluji sa Sljemena! Moja mi je učiteljica poletom svoje misli pokazala put daleko u neizmjernost; ona me je privela rečenici koja svijet obuhvaća.

Ivana Brlić Mažuranić

*(Čitanka hrvatskosrpskoga jezika za iv. razred srednjih i njima sličnih škola. Sastavili Vladimir Nazor i Antun Barac. Zagreb, 1935., str. 44-47)*

***PRIVITAK 1.***

***- obrazloženje teme***

Odabrana tema *Rečenica koja obuhvaća svijet* nastoji raskriliti dveri umjetnosti riječi i potaknuti učenike da otvore prozore svoje mašte. Tako se u nizu Ivaninih djela sakrila jedna crtica iz njezina života koja je na neki način obilježila i njezin umjetnički put.

Ivanina crtica *Rečenica koja obuhvaća svijet* objavljena je u jednoj čitanci za 4. razred *srednjih i njima sličnih škola* daleke 1935., što znači da je uz umjetničku tada imala i didaktičnu ulogu.

Zanimljivo je da u toj crtici Ivana prenosi svoj doživljaj iz školskih klupa, odnosno petoga razreda građanske škole iz perspektive sjećanja koje počinje onoga trenutka kada počinje opis jednoga školskoga sata. Iz ove crtice moguće se uvjeriti koliko se postupci i riječi jednoga učitelja mogu ucijepiti u trajnu memoriju učenika koji će to jednoga dana ponijeti sa sobom u svijet.

Prazne bundevice i nisu tako prazne kako mi to mislimo, upozorava Ivana u uvodu i prelazi na pripovijedanje. Kao da nam kazuje da ona kao i sva djeca ovoga svijeta u klupama pripremaju krila za životne letove, jačaju maštu za nove izazove, a u tome je važan onaj koji će poduprijeti krila, osnažiti maštu, pokazati put, raskriliti okna. Opisano buđenje kreativnosti u duši mlade bundevice zapravo je spomenik jednoj osobi, učiteljici Mariji Jambrišak, koja je svojim pristupom mladima ukazala da i najmanja rečenica može biti iznimna, neobična, magična. Ova crtica spomenik je i brojnim neznanim učiteljima i učiteljicama koji su zasijali sjemenke svojih svjetova u male bundevice. A bundevice prepune slika, boja i šaljivih zgoda kojima treba pokazati pravi put, treba bujicu ideja pustiti da ovlaži pustinju svakodnevice, vrtlog osjećaja preusmjeriti u povjetarac produktivne znatiželje i ljubavi prema znanju.

Među tim zelenim školskim klupama događa se čarolija, stvaraju se novi svjetovi , cvjetaju sunčana polja*, jesen se šulja tiho*, *tetka šije haljinu*, jutarnji sat na vrijeme zvoni , ne zaboravljaju se zadaće, nitko ne prepisuje, lektira se čita redovito i pažljivo se sluša na satu. Sve je moguće u toj zemlji četiri zida dok dirigent na pravi način odabire takt i bodri soliste.

U toj zemlji rađaju se posebne riječi i rečenice koje nisu primjeri iz čitanke, koje bude odvažnost duše da dosegne nove svjetove, koje sjaje kao putokazi budućnosti, koje otkrivaju nove obale spoznaje. Do njih vodi težak put, a rijetko tko poznaje tajni recept. Tako učitelji kao mađioničari moraju otkrivati ključeve odaja svojih prinčeva i princeza u začaranim dvorima. U početku su riječi i rečenice njihovih štićenika vrlo kratke i nesigurne, ali s vremenom postaju sve ljepše, uljudnije i sadržajnije. Riječi postaju sve bogatije i raznolikije, a rečenice razvedenije i ukrašenije. Pod pravim vodstvom rečenice se produljuju, isprepliću i poskakuju, ponekad se otmu kontroli i prerastu u prave spisateljske ostvaraje. Raskriljuju se i obuhvaćaju nove riječi, pa ponekad nadmaše i svoje učitelje.

Između rečenice i misli tajna je veza i onda, kada rečenica može obuhvatiti svijet ,misija učitelja se bliži kraju. Kada rečenica obuhvati svijet, prozori uma pripremljeni čekaju nove izazove i nove svjetove. Teško je pronaći pravu rečenicu kao što je teško vidjeti drugačiji svijet.

Zato, kao i naša Ivana, možemo vratiti sjećanja na sve one dobre i plemenite krotitelje riječi i na neki način odati im priznanje za sve one rečenice kojima su obgrljivali naš duh.

dr.sc. Irena Krumes Šimunović

**Privitak 2.**

– uz Poziv na Državni literarni natječaj U svijetu bajki Ivane Brlić-Mažuranić, 2015. / *„Pouke i poruke Ivane Brlić-Mažuranić temeljene na zakonima srca i dosezima mašte“*

*Tema natječaja za 2015.:* Rečenica koja obuhvaća svijet

***U P I T N I K***

*Naziv škole: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

*Adresa: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

*Telefon, fax, e-mail: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

*Ravnatelj/ica: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

*Mentor/i (ime, prezime, zvanje)*

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

*Broj učenika sudionika (na razini ustanove) u obradi teme: \_\_\_\_\_\_\_\_\_*

*Ukupni broj radova poslanih na Natječaj:\_\_\_\_\_\_\_\_\_\_\_\_\_*

|  |  |  |  |
| --- | --- | --- | --- |
| *Forma:* | *pjesma* | *SMS poruka* | *prozni tekst* |
| *Ukupno:* |  |  |  |

*Mjesto i datum: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

*Upitnik popunio/la:\_\_\_\_\_\_\_\_\_\_\_\_\_\_\_\_\_\_\_\_\_\_\_*